এখানে বালুচ বা পাঞ্জাবীদের সাথে তৎকালীন পূর্ব পাকিস্তানের বাঙালিদের মূল যে পার্থক্য তা হল, বাঙালিরা এককভাবে স্বাধীনতা ঘোষণা করেছিল। এভাবে স্বাধীনতা ঘোষণা করাকে বলা হয় Unilateral Declaration of Independence বা সংক্ষেপে UDI. এখন কেউ প্রশ্ন করতেই পারেন, জনগোষ্ঠীর কোনো একটি অংশ কি এভাবে নিজেদের স্বাধীন ঘোষণা করলেই তারা স্বাধীন হয়ে যাবে এবং এর ফলে তারা একটি পৃথক রাষ্ট্র হয়ে যাবে? খুবই সঙ্গত প্রশ্ন। কারণ, এভাবে যদি বিভিন্ন জনগোষ্ঠীর একাংশ নিজেদের খেয়ালখুশিমতো স্বাধীনতা ঘোষণা করতেই পারতো তাহলে পৃথিবীর দেশগুলো আরও বহু ছোট ছোট টুকরো হয়ে যেতো। এভাবে স্বাধীন হওয়া বা রাষ্ট্র হিসেবে নিজেদের অভ্যুদয় (Statehood) বলবৎ করার বিষয়টি এবং অন্য রাষ্ট্রসমূহের চোখে রাষ্ট্র হিসেবে স্বীকৃতি লাভের বিষয়টি আন্তর্জাতিক আইন দ্বারা নিরূপিত হয়ে থাকে।